โจรใต้กำแหงหนัก บุกปล้น ชิงรถ6คันในเต็นท์
ไปทำคาร์บอมบ์วินาศกรรม ก่อนยิงเด็กเต็นท์ดับ1-เจ็บ1 ตร.ตามไล่กวดปะทะจับตาย1,กลุ่มโจรใต้เหิมแต่งชุดดำบุกปล้นเต็นท์รถมือสองชิงรถ 6 คันเพื่อทำคาร์บอมบ์ ประกอบระเบิดมาเรียบร้อยเตรียมขับไปก่อเหตุในพื้นที่ 3 จังหวัดชายแดนภาคใต้ แถมจับเจ้าของเต็นท์กับ 3 ลูกจ้างของเต็นท์ไปเป็นตัวประกันก่อนจ่อยิงตาย 1 สาหัส1 ส่วนอีกสองคนวิ่งหนีรอดตายฉิวเฉียด ขณะเดียวกันเจ้าหน้าที่ตามไล่ล่ายิงปะทะเดือดกับคนร้ายจนรถเสียหลักตกถนน คนร้ายถูกยิงตายคารถ 1 ศพ ด้าน ผบ.ตร.ลงพื้นที่ตรวจที่เกิดเหตุทันทีพร้อมชื่นชมการทำงานของเจ้าหน้าที่,กลุ่มโจรใต้เหิมบุกปล้นชิงรถกระบะเพื่อทำคาร์บอมบ์รายนี้ เปิดเผยเมื่อเวลา 11.30 น. วันที่ 16 ส.ค.เกิดเหตุกลุ่มคนร้าย 6-7 คน แต่งชุดดำพร้อมอาวุธครบมือบุกปล้นชิงรถที่เต็นท์ขายรถมือสองชื่อ วังโต้ คาร์เซ็นเตอร์ ในพื้นที่ สภ.นาทวี จ.สงขลา หลังเกิดเหตุเจ้าหน้าที่ตำรวจ สภ.นาทวี เข้าไปตรวจสอบทราบว่ากลุ่มคนร้ายได้จับตัวเจ้าของเต็นท์รถกับลูกจ้างรวม 4 คนเป็นตัวประกัน พร้อมปล้นเอารถไปทั้งหมด 6 คัน ประกอบด้วย 1.รถกระบะมิตซูบิชิ ทะเบียน บฉ 7182 ยะลา 2.รถกระบะอีซูซุแค็บ สีบรอนซ์ทอง ทะเบียน บห 5714 สงขลา 3.รถกระบะอีซูซุ 4 ประตู สีดำ ทะเบียน บธ 4063 พัทลุง 4.รถกระบะอีซูซุ ดีแมคซ์ สีเทา ทะเบียน ถษ 3050 กรุงเทพมหานคร 5.รถกระบะโตโยต้า วีโก้ สีดำ ทะเบียน กอ 4995 สงขลาและ 6.รถอีซูซุ 4 ประตู ทะเบียน ฆท 3327 กรุงเทพมหานคร มุ่งหน้าไป อ.เทพา จ.สงขลา ก่อนจะเข้า อ.หนองจิก จ.ปัตตานี ส่วนพาหนะของคนร้ายเป็นรถกระบะมาสด้า BT50 กับรถกระบะโตโยต้าไทเกอร์ สีขาว 4 ประตู ทะเบียน กษ 7956 สงขลา เบื้องต้นคาดกลุ่มโจรใต้ปล้นรถไปทำคาร์บอมบ์,ต่อมาพบรถกระบะมิตซูบิชิ ทะเบียน บฉ 7182 ยะลา รถ 1 ใน 6 คันถูกจอดทิ้งไว้ริมถนนในเขต อ.เทพา จ.สงขลา เนื่องจากน้ำมันหมด จากนั้นกลุ่มคนร้ายขับรถอีก 5 คันผ่านหมู่ 3 บ้านควนหมาก ต.วังใหญ่ อ.เทพา จ.สงขลา ก่อนใช้ปืนยิงลูกจ้างเต็นท์รถบาดเจ็บสาหัส 2 คน ทราบชื่อนายสหรัฐ แหละนิ กับนายประทานพร นวลละมุล ส่วนอีก 2 คนวิ่งลงรถหลบหนีไปได้ แต่นายสหรัฐอาการสาหัสเสียชีวิตในเวลาต่อมา หลังเกิดเหตุ พ.ต.อ.ปัญญวัฒน์ เพชรชุม ผกก.สภ.ห้วยปลิง อ.เทพา จ.สงขลา นำกำลังไปตรวจสอบทราบว่ากลุ่มคนร้ายขับรถแยกย้ายเข้าไปในเขต อ.โคกโพธิ์ จ.ปัตตานี แล้วจึงรายงานเหตุให้ พล.ต.ต.ปิยะวัฒน์ เฉลิมศรี ผบก.ภ.จ.ปัตตานีทราบเพื่อสกัดจับกุม,จากนั้นเวลา 13.30 น. พล.ต.ต.ปิยะวัฒน์ เฉลิมศรี ผบก.ภ.จ.ปัตตานี สั่งทุกเส้นทางสกัดจับรถของคนร้ายกระทั่งเวลา 14.00 น. พบรถกระบะยี่ห้ออีซูซุ 4 ประตู สีดำ ทะเบียน บธ 4063 พัทลุง 1 ใน 6 คันที่ถูกปล้นขับแหกด่านรอยต่อ อ.โคกโพธิ์ กับ อ.หนองจิก จ.ปัตตานี เจ้าหน้าที่จึงได้ไล่ติดตามอย่างกระชั้นชิด จนเกิดยิงปะทะกันไปถึงถนนสายปัตตานี-หาดใหญ่ หมู่ 2 บ้านปรัง ต.ท่ากำชำ อ.หนองจิก คนร้ายขับหลบหนีเข้าไปในหมู่บ้าน กระทั่งรถ เสียหลักตกข้างทาง เจ้าหน้าที่ชุดเก็บกู้วัตถุระเบิดเข้าตรวจสอบพบว่าคนร้ายถูกยิงเสียชีวิตคารถ 1 ศพไม่พบหลักฐานว่าเป็นใคร ตรวจสอบในรถยังพบระเบิดถังแก๊สขนาด 15 กก.น้ำหนักรวม 80 กก.คาดเป็นระเบิดแสวงเครื่องที่คาดว่าประกอบแล้วเตรียมจะไปก่อเหตุในพื้นที่ จ.ปัตตานี เจ้าหน้าที่จึงเก็บกู้ไว้ได้สำเร็จ,ภายหลัง พล.ต.อ.จักรทิพย์ ชัยจินดา ผบ.ตร.ได้รับรายงานรีบเดินทางลงพื้นที่จุดปะทะและตรวจดูสภาพศพของคนร้ายและรถที่ถูกระเบิด พร้อมกันนี้ ผบ.ตร.ได้เดินทักทายและกล่าวให้กำลังใจหน่วยกำลังร่วม 3 ฝ่ายที่ปฏิบัติหน้าที่อย่างเสียสละ อดทนจนสามารถคลี่คลายและระงับเหตุดังกล่าวได้อย่างรวดเร็ว พล.ต.อ.จักรทิพย์เปิดเผยว่า คนร้ายที่ถูกวิสามัญ ครั้งนี้เป็นคนร้ายที่ร่วมปล้นรถยนต์ ส่วนของกลางที่พบในรถเป็นถังแก๊สบรรจุระเบิด น้ำมันเบนซิน และตัวจุดชนวนระเบิดที่พร้อมจะจุดระเบิด,ที่ผ่านมาเราเฝ้าระวังมาโดยตลอด ส่วนคนร้ายปฏิบัติการตามที่วางแผนไว้ เชื่อว่าระเบิดได้ประกอบไว้ก่อนแล้ว เมื่อปล้นรถได้จะนำระเบิดไปใส่ไว้เพื่อไปก่อเหตุกับเจ้าหน้าที่ของรัฐ ที่ผ่านมาเราได้ข่าวแจ้งเตือนมาตลอดและเจ้าหน้าที่ได้สนธิกำลังติดตามตลอดเช่นกัน การปฏิบัติการครั้งนี้เชื่อว่าทั้งการข่าว การเอาใจใส่และการทำงานร่วมกันได้พัฒนาขึ้นมาก ส่วนคนร้ายประมาณ 10 กว่าคนยังคงเคลื่อนไหวอยู่ในพื้นที่ อ.โคกโพธิ์ และ อ.หนองจิก จ.ปัตตานี และ 4 อำเภอ จ.สงขลา ได้กำชับเจ้าหน้าที่ให้มีการปรับแผนการปฏิบัติอยู่ตลอดเวลา เช่นเดียวกับ ท่านแม่ทัพภาคที่ 4 ท่านก็ได้กำชับหน่วยกำลังให้มีการทำงานตามแผนยุทธศาสตร์ที่ได้ร่วมกันวางแผนไว้เช่นกัน พล.ต.อ.จักรทิพย์กล่าว,ขณะเดียวกัน เจ้าหน้าที่ตำรวจนำตัวนายจีระศักดิ์ ยี่จันทร์ เจ้าของเต็นท์รถไปสอบปากคำหลังรอดพ้นเงื้อมมือของคนร้ายมาได้ โดยนายจีระศักดิ์ยังอยู่ในอาการตื่นตกใจ แต่พอให้การได้ว่าคนร้ายมีทั้งหมด 7 คน มีอาวุธทั้งปืนยาวและปืนพกสั้นครบมือ บางคนใช้ผ้าปิดหน้าอำพรางใบหน้า บางคนไม่อำพรางใบหน้าแต่อย่างใด,ต่อมาเวลา 14.30 น. พล.ต.ต.ปิยะวัฒน์ เฉลิมศรี ผบก.ภ.จ.ปัตตานี รับแจ้งอีกว่าเกิดเหตุรถระเบิดบนถนนสายปัตตานี-ยะลา ต.ยาบี อ.หนองจิก รีบประสานชุดเก็บกู้ระเบิดเข้าไปตรวจสอบพบซากรถกระบะโตโยต้า วีโก้ สีดำ ทะเบียน กอ 4995 สงขลาเป็นรถ 1 ใน 6 คันที่ถูกปล้นมาถูกแรงระเบิดเสียหายทั้งคัน ชิ้นส่วนอะไหล่หล่นกระจัดกระจายไปทั่วบริเวณ ระหว่างนั้นทหารแพทย์เคลื่อนที่ ฉก.ปัตตานี 24 ขับรถผ่านมาพอดีถูกสะเก็ดระเบิดได้รับบาดเจ็บ 4 นาย ประกอบด้วย,1.ร.ต.มนัส ธนาศรี อายุ 55 ปี มีอาการหูอื้อ 2 ข้าง และเจ็บแน่นหน้าอก 2. ส.อ.วิเชษฐ์ รวมสุข อายุ 27 ปี แผลไหม้ที่มือซ้ายและหูอื้อ 2 ข้าง 3. ส.อ.อิศรา ไชยะ อายุ 29 ปี หูอื้อ 2 ข้าง และเจ็บแน่นหน้าอก 4.พลทหารนุกูลกิจ ฉิมแก้ว อายุ 23 ปี มีแผลไหม้แก้มขวา นำส่ง รพ.ค่ายอิงคยุทธบริหาร โดย ก่อนระเบิดคนร้ายนำรถเข้าไปในพื้นที่ อ.หนองจิกแล้วนำระเบิดแสวงเครื่องน้ำหนักประมาณ 80 กก. ซุกไว้ในรถหวังจะนำมาก่อเหตุในพื้นที่ จ.ปัตตานี แต่ถูกเจ้าหน้าที่ไล่สกัดและกดดันทุกเส้นทาง คนร้ายเลยจอดรถก่อนกดระเบิดทิ้งแล้วหลบหนีไป,อีกคันเป็นรถกระบะอีซูซุ ทะเบียน ถษ 3050 กรุงเทพมหานคร ถูกนำไปจอดทิ้งไว้ในสวนยางพาราพื้นที่บ้านควนโนรี อ.โคกโพธิ์ จ.ปัตตานี ส่วนอีก 2 คัน ยังหาไม่พบ คาดว่าหนีเข้าพื้นที่ อ.ยะหา จ.ยะลา และมีรายงานว่ามีการเปลี่ยนป้ายทะเบียนเรียบร้อยแล้ว จากการตรวจสอบภาพจากกล้องวงจรปิดในช่วงเกิดเหตุพบว่าคนร้ายได้ขับรถกระบะมาสด้า สีเทา ทะเบียน บง 8378 นราธิวาส ใส่หลังคาไฟเบอร์สีดำคล้ายรถรับส่งนักเรียนเข้ามาจอดหน้าร้านโดยกลุ่มคนร้ายซึ่งแต่งชุดสีดำพร้อมอาวุธครบมือทั้งปืนสั้นและปืนยาวได้บุกเข้าไปภายในเต็นท์รถจับลูกจ้าง 4 คน บังคับเอากุญแจรถกระบะทั้ง 6 คัน ทยอยขับหลบหนีไปโดยใช้เวลาประมาณ 5 นาที,หลังเกิดเหตุ พล.ต.ท.สาคร ทองมุณี ผบช.ภ.9 ได้เรียกประชุมด่วนนายตำรวจที่เกี่ยวข้องที่ สภ.นาทวี พร้อมสรุปสถานการณ์ล่าสุดว่า คนร้ายได้ปล้นรถไปทั้งหมด 6 คัน ภายหลังสามารถตามยึดมาได้ทั้งหมด 4 คัน ยังเหลือรถที่ตามยังไม่ได้อีก 2 คัน รวมกับรถของคนร้ายอีก 1 คัน รวม 3 คัน ดังนั้น ขอให้ประชาชนที่พบช่วยแจ้งเจ้าหน้าที่ตำรวจด่วน,รายงานแจ้งว่า คนร้ายที่ปฏิบัติการก่อเหตุในครั้งนี้ได้วางแผนมาเป็นอย่างดี โดยเลือกลงมือก่อเหตุในช่วงเที่ยงและใช้เส้นทางสายนาทวี-ลำไพล ในการลำเลียงรถยนต์เข้าพื้นที่ จ.ปัตตานี เนื่องจากเส้นทางดังกล่าวมีการตั้งด่านตรวจของ ตชด.เฉพาะช่วงเช้าและช่วงเย็นเท่านั้น กระจายตัวแยกย้ายกันที่บริเวณสี่แยกลำไพล อ.เทพา ซึ่งสามารถเดินทางต่อไปยังพื้นที่ จ.ปัตตานี และ จ.ยะลาได้ หากเป็นไปตามแผนเชื่อว่าคนร้ายได้ประกอบระเบิดแสวงเครื่องไว้เรียบร้อยแล้วก่อนมาปล้นเอารถไปก่อเหตุได้ทันทีทุกคัน
กลุ่มโจรใต้เหิมแต่งชุดดำบุกปล้นเต็นท์รถมือสองชิงรถ 6 คันเพื่อทำคาร์บอมบ์ ประกอบระเบิดมาเรียบร้อยเตรียมขับไปก่อเหตุในพื้นที่ 3 จังหวัดชายแดนภาคใต้
ข่าวหน้า1,โจรใต้,ปล้นรถ,คาร์บอมบ์,วังโต้ คาร์เซ็นเตอร์,ข่าวเหตุ